“Hajdučko prokletstvo” i dalje hara. Nevjerojatan niz klubova koji su nakon europskih ogleda s Hajdukom doživjeli rezultatske ili financijske posrtaje nastavio se i ove sezone. Najfriškije žrtve su Anderlecht, Gzira United, Tottenham, Stoke City...

Najuspješniji belgijski klub Anderlecht koji je 34 puta bio prvak je poslije devet odigranih susreta tamošnjeg prvenstva na tek 13. mjestu. Ove sezone momčad iz Bruxellesa koja je s Hajdukom igrala u skupinama Lige prvaka 1994., odnosno Europske lige 2010. godine je upisala samo jednu ligašku pobjedu. Za usporedbu nakon Drugog svjetskog rata klub nikada nije bio na kraju prvenstva plasiran lošije od šestog mjesta.

Samo jednu prvenstvenu pobjedu u dosadašnjem dijelu sezone upisao je i ovosezonski europski krvnik “bijelih” Gzira. U jednoj od kvalitetom najslabijih liga Europe (45. od 55 po rankingu UEFA) momčad koja je Hajduka senzacionalno izbacila iz kvalifikacija EL tek je protekle nedjelje u petom kolu upisala prvu pobjedu, ujedno i prvu uopće otkad su prije dva i pol mjeseca slavili na Poljudu. Na tablici je Gzira tek sedma momčad Malte.

Tottenham se čak triput sastajao s Hajdukom u euro-kupovima. Aktualni viceprvak Europe uspio je prošlog tjedna ispasti u 3. kolu Liga kupa od četvrtoligaša Colchester Uniteda (Division Two). Ako ste pomislili kako je trener Pochettino na teren poslao samo rezerve, spomenimo da su što od prve minute, što s klupe igrali Lucas, Alli, Sanchez, Dier, Eriksen, Son, Lamela...

Kad smo već na Otoku na posljednjem mjestu Championshipa je do sinoćnjeg susreta tavorio Stoke City. Sastav koji je ljeta 2011. igrao protiv “bijelih”, a iz Premiershipa je ispao lani, na najboljem je putu za treći rang natjecanja. Sinoć ga je čekao derbi s pretposljednjim Huddersfieldom, a u dotadašnjih devet kola osvojio je tek dva boda.

Slučajnost? Možda, ali ima toga još. Steaua koja je tradicionalno u vrhu rumunjskog nogometa je deveta, Grasshoppers je od ove sezone drugoligaš, prvi put je ispao iz elitnog ranga nakon 68 godina.

Deportivo La Coruna je također na putu prema trećoj ligi, do sinoćnjih susreta je držao tek 19. poziciju u tamošnjoj Segundi. Na putu prema drugoj ligi je St. Etienne koji istu poziciju drži u francuskoj Ligue 1...